KOMISIJOS SPRENDIMAS
2006 m. rugpjūčio 4 d.
nustatantis orientacinį įsipareigojimų asignavimų, skirtų regionų konkurencingumo ir užimtumo tikslui 2007-2013 m. laikotarpiu, paskirstymą pagal valstybes nares
(pranešta dokumentu Nr. C(2006) 3472)
(2006/593/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. liepos 11 d. Tarybos reglamentą (EB) Nr. 1083/2006, nustatantį bendrąsias Europos regioninės plėtros fondo, Europos socialinio fondo ir Sanglaudos fondo nuostatas bei panaikinantis Reglamentą (EB) N. 1260/1999 (1), ypač į jo 18 straipsnio 2 dalį,
kadangi:
(1)
Pagal Reglamento (EB) Nr. 1083/2006 3 straipsnio 2 dalies b punktą regionų konkurencingumo ir užimtumo tikslu siekiama sustiprinti regionų konkurencingumą ir patrauklumą.
(2)
Pagal Reglamento (EB) Nr. 1083/2006 4 straipsnio 1 dalies b punktą Europos regioninės plėtros fondas ir Europos socialinis fondas prisideda prie to reglamento 3 straipsnio 2 dalies b punkte nurodytų tikslų įgyvendinimo. Pagal 4 straipsnio 2 dalį Sanglaudos fondas taip pat teikia paramą tiems regionams, kurie neatitinka reikalavimų paramai gauti pagal konvergencijos tikslą, tačiau kurie yra valstybėse narėse, atitinkančiose reikalavimus to Fondo paramai gauti.
(3)
Pagal Reglamento (EB) Nr. 1083/2006 20 straipsnį 15,95 % Europos regioninės plėtros fondo, Europos socialinio fondo ir Sanglaudos fondo (toliau - Fondai) lėšų, skirtų 2007-2013 m. laikotarpio įsipareigojimams, skiriama regionų konkurencingumo ir užimtumo tikslui, įskaitant 21,14 % laikinajai išimtinei paramai, nurodytai to reglamento 8 straipsnio 2 dalyje.
(4)
Regionų konkurencingumo ir užimtumo tikslui skirtas lėšas būtina preliminariai paskirstyti pagal valstybes nares. Pagal Reglamento (EB) Nr. 1083/2006 18 straipsnį 2 dalį tai turėtų būti padaryta remiantis Reglamento (EB) Nr. 1083/2006 II priede nustatytais kriterijais ir metodais.
(5)
Reglamento (EB) Nr. 1083/2006 II priedo ketvirtoje dalyje nustatytas metodas, kaip paskirstyti turimas lėšas valstybėms narėms ir regionams, atitinkantiems reikalavimus paramai gauti pagal to reglamento 6 straipsnį.
(6)
Reglamento (EB) Nr. 1083/2006 II priedo 6 dalies b punkte nustatytas metodas, kaip apskaičiuoti asignavimus pereinamojo laikotarpio paramai, nurodytai to reglamento 8 straipsnio 2 dalyje.
(7)
Reglamento (EB) Nr. 1083/2006 II priedo 7 dalyje nustatyta didžiausia kiekvienai valstybei narei iš Fondų pervedama suma.
(8)
Reglamento (EB) Nr. 1083/2006 II priedo 12-31 dalyse nustatytos sumos, susijusios su tam tikrais konkrečiais atvejais 2007-2013 m. laikotarpiu.
(9)
Pagal Reglamento (EB) Nr. 1083/2006 24 straipsnį 0,25 % Fondų lėšų, skirtų 2007-2013 m. laikotarpio įsipareigojimams, skiriami techninei pagalbai Komisijos iniciatyva finansuoti; todėl techninei pagalbai skirtos sumos neturėtų būti įtrauktos į orientacinį paskirstymą pagal valstybes nares,
PRIĖMĖ ŠĮ SPRENDIMĄ:
1 straipsnis
Orientacinės įsipareigojimų asignavimų pagal valstybę narę sumos, skirtos regionams, atitinkantiems reikalavimus struktūrinių fondų paramai gauti pagal regionų konkurencingumo ir užimtumo tikslą, kaip nurodyta Reglamento (EB) Nr. 1083/2006 6 straipsnyje, įskaitant papildomas sumas, nustatytas to reglamento II priede, yra tokios kaip nustatyta I priedo 1 lentelėje.
Metinis įsipareigojimų asignavimų paskirstymas pagal valstybę narę, nurodytas pirmesnėje dalyje, yra toks kaip nustatyta I priedo 2 lentelėje.
2 straipsnis
Orientacinės įsipareigojimų asignavimų pagal valstybes nares sumos, skirtos laikinajai išimtinei struktūrinių fondų paramai gauti pagal regionų konkurencingumo ir užimtumo tikslą, kaip nurodyta Reglamento (EB) Nr. 1083/2006 8 straipsnio 2 dalyje, įskaitant papildomas sumas, nustatytas to reglamento II priede, yra tokios, kaip nustatyta II priedo 1 lentelėje.
Metinis įsipareigojimų asignavimų paskirstymas pagal valstybes nares, nurodytas pirmesnėje dalyje, yra toks, kaip nustatyta II priedo 2 lentelėje.
3 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 4 d.